Departement moet miljarde opdok weens nalatigheid(Argieffoto: Bret Kavanaugh/Unsplash) Die departement van gesondheid in Mpumalanga moet R10 miljard betaal aan eise weens mediese nalatigheid. Dié departement se eise weens mediese nalatigheid was boonop in die 2020/’21-boekjaar die derde hoogste in die land. Die totale voorwaardelike aanspreeklikheid van die departement het egter nou met meer as R90 miljoen toegeneem en staan tans op meer as R10,2 miljard. Dit terwyl die departement tans nie eens oor ŉ permanente departementshoof beskik nie, sê Werner Weber, provinsiale leier van die VF Plus. Die party het vandeesweek tydens ŉ vraag-en-antwoordsessie in Mpumalanga se wetgewer daarop aangedring dat die buitensporige eise weens mediese nalatigheid dringend bespreek moet word. Weber sê die departement se groot hoeveelheid vakatures, gebrek aan beskikbaarheid van medikasie en diverse chirurgiese toerusting dra by tot die groot getal eise teen die departement. Luidens die jongste kwartaalverslag van 2022/’23 het die mediese depot op Middelburg deurgaans ten minste 95% voorraad nie beskikbaar gehad nie terwyl die algemene persentasie mediese voorraad maar ŉ skamele 84% was. Dieselfde verslag wys daarop dat 226 mediese geriewe in die provinsie dringende herstelwerk en onderhoud benodig terwyl twee klinieke heeltemal vervang moet word. Weber sê dit is duidelik dat die departement die afgrond in bestuur word. “Die regerende party voldoen nie aan sy grondwetlike plig om behoorlike gesondheidsorg aan die mense van Mpumalanga te voorsien nie. Dit is duidelik dat politieke motiewe en selfdienende neigings hoogty vier.”